IMISLab/GreekWikipedia huggingface dataset:
Μπόνα Ντέα

Η Μπόνα Ντέα (λατινική γλώσσα: Bona Dea) ήταν μια από τις κύριες θεότητες της ρωμαϊκής μυθολογίας, προστάτιδα της καρπερότητας, της ίασης, της παρθενίας και των γυναικών γενικότερα. Ήταν κόρη του Φαύνου, ενώ και η ίδια αποκαλούταν συχνά «Φαύνα». Το όνομά της σημαίνει κυριολεκτικά «η καλή θεά», και πιθανώς πρόκειται για ευφημισμό, μιας και στους άνδρες απαγορευόταν να πουν το όνομά της.

 Ήταν αιώνια παρθένα και σχετιζόταν με την παρθενία και την καρπερότητα των γυναικών. Έτσι πολλές Ρωμαίες την επικαλούνταν για να μπορέσουν να φέρουν στον κόσμο παιδιά. Επίσης ήταν θεά της ίασης, με τους ασθενείς να λαμβάνουν φροντίδα στον κήπο του ναού της με φάρμακα από βότανα. Τέλος σχετιζόταν με την απελευθέρωση από τη δουλεία. Πολλοί από τους πιστούς της ήταν απελέυθεροι σκλάβοι. Για όλα τα παραπάνω, μεγάλο σεβασμό της έτρεφαν ιδιαίτερα τα κατώτερα κοινωνικά στρώματα και οι γυναίκες. Η Μπόνα Ντέα απεικονίζεται συνήθως ένθρονη, ενώ κρατά το Κέρας της Αμάλθειας. Σύμβολό της είναι το φίδι, το οποίο συνδέεται με την ίαση, και γι’ αυτό το λόγο ιερά φίδια φυλάσσονταν στο ναό της στη Ρώμη. Η εικόνα της ήταν παρούσα σε πολλά από τα ρωμαϊκά νομίσματα. Η λατρεία της τελούταν επίσημα στο ναό της στον Αβεντίνο Λόφο. Ωστόσο οι μυστικές τελετές προς τιμήν της λάμβαναν χώρα στο σπίτι ενός πλούσιου Ρωμαίου αξιωματούχου, στις 4 Δεκεμβρίου. Σε αυτές συμμετείχαν μονάχα γυναίκες. Ακόμη και σκίτσα ή πορτραίτα ανδρών ή αρσενικών ζώων απαγορεύονταν στο χώρο, ενώ απαγορευόταν να πει κανείς τις λέξεις «κρασί» και «μυρτιά», γιατί μια φορά ο πατέρας της θεάς την έδειρε άσχημα με ένα κλαδί μυρτιάς επειδή μέθυσε. Υπεύθυνη για τις τελετές ήταν κάθε χρόνο η σύζυγος του πρεσβύτερου αξιωματούχου που ήταν παρών στη Ρώμη, ενώ την βοήθειά τους προσέφεραν οι Εστιάδες Παρθένες. Ελάχιστα πράγματα είναι γνωστά για την τελετή, ωστόσο πιστεύεται πως ήταν αγροτικής προέλευσης. Το διασημότερο περιστατικό που σχετίζεται με τις τελετές αυτές έλαβε χώρα το 62 π.Χ. όταν διέπραξε ιεροσυλία ο Πούμπλιος Κλώδιος Πούλχερ, ο οποίος εισήλθε μεταμφιεσμένος σε γυναίκα στην τελετή που λάμβανε χώρα στο σπίτι του Pontifex Maximus, Ιουλίου Καίσαρα, προκειμένου να συναντήσει τη σύζυγο του τελευταίου, την Πομπήια. Όταν αποκαλύφθηκε η ταυτότητά του ξέσπασε μείζον πολιτικό σκάνδαλο που κράτησε μήνες και ανέστειλλε την πολιτική ζωή της πόλης. Ρωμαϊκή μυθολογία Ρωμαϊκή θρησκεία Αρχαία Ρώμη Micha F. Lindemans. «Encyclopedia Mythica». Brief history of Bona Dea. Αρχειοθετήθηκε από το πρωτότυπο στις 6 Μαρτίου 2010. Ανακτήθηκε στις 27 Νοεμβρίου 2008. Margaret Imber. «Bates College». Bona Dea trivia. Αρχειοθετήθηκε από το πρωτότυπο στις 30 Σεπτεμβρίου 2007. Ανακτήθηκε στις 27 Νοεμβρίου 2008.
Κίμτσι

Στην κορεάτικη κουζίνα, Κίμτσι (Kimchi) ονομάζεται κάθε ένα από τα παραδοσιακά πιάτα λαχανικών τουρσί και καρυκευμάτων που αποτελούν τα πιο διαδεδομένα ορεκτικά (banchan) στη Βόρεια Κορέα και στη Νότια Κορέα. Το κίμτσι φτιάχνεται με γαλακτική ζύμωση λαχανικών, κυρίως λαχάνου, ενώ συνδυάζεται με άλλα συστατικά για να δημιουργήσει νέα πιάτα όπως το kimchi jjigae και το τηγανητό ρύζι κίμτσι.

 Αναφορές στο κίμτσι μπορούν να βρεθούν έως και 3000 χρόνια πριν. Το 12ο αιώνα προστέθηκαν σε αυτό διάφορα άλλα καρυκεύματα, δημιουργώντας γεύσεις όπως η γλυκόξινη, και χρώματα όπως το λευκό και το πορτοκαλί. Στη σύγχρονη εποχή, το κύριο καρύκευμα για τα περισσότερα κίμτσι είναι μια μίξη από σκόνη αποξηραμένης Κορεατικής κόκκινης πιπεριάς. Τα κίμτσι στις βόρειες περιοχές της Κορέας έχουν λιγότερο αλάτι καθώς και λιγότερο κόκκινο τσίλι. Στο κίμτσι των νότιων τμημάτων της Κορέας χρησιμοποιούν αλάτι, πιπεριές τσίλι και myeolchijeot (γαύρος που έχει υποστεί ζύμωση) ή saeujeot (αλμυρές γαρίδες), και διάφορες σάλτσες ψαριών, παρόμοιες με αυτές που χρησιμοποιούν στη Νοτιοανατολική Ασία. Στη Σεούλ χρησιμοποιούν το συνήθως το saeujeot ως συνοδευτικό συστατικό των πιάτων με κίμτσι. Το Λευκό kimchi (baek kimchi) είναι από λάχανο. Δεν περιέχει πιπέρι τσίλι και δεν είναι πικάντικο. Το λευκό dongchimi (με ραπανάκι) αποτελεί ένα παράδειγμα κίμτσι που δεν είναι πικάντικο. [1] korea.net [2] KOREA-ELLADA.blogspot.comLoveThatKimchi.com - Σελιδα για Kimchi και αλλα Κορεατικα φαγητα Kimci,the spice of Korean culinary life Αρχειοθετήθηκε 2009-12-15 στο Wayback Machine.-Korea.net Korean Food Directory - Περιλαμβάνει Δοκίμιο & Γλωσσάριο Αρχειοθετήθηκε 2010-07-25 στο Wayback Machine. The A to Z's of Kimchi -Επίσημη Κορεατικη ιστοσελίδα Τουρισμού Korean traditional kimchi Kimchi > History at the Τουρισμος Κορεας Ιστοσελιδα Information about Kimchi and museum Αρχειοθετήθηκε 2015-06-29 στο Wayback Machine. Μουσειο Kimchi Korea Food Research Institute
Πραξιδάμας ο Αιγινήτης

Ο Πραξιδάμας ο Αιγινίτης (γιος του Σωκλείδα, 6ος αιώνας π.Χ.) ήταν αρχαίος Έλληνας ολυμπιονίκης από την Αίγινα, ο οποίος στέφθηκε νικητής στο άθλημα της πυγμαχίας στους 59ους (544 π.Χ.) ολυμπιακούς αγώνες της αρχαιότητας.

 Ο ιστορικός του 2ου αιώνα μ.Χ. Παυσανίας ανέφερε πως το άγαλμα του από ξύλο κυπαρισσιού ήταν το πρώτο μνημείο αθλητή στην Ολυμπία. Αναφέρεται επίσης υπήρξε 3 φορές νικητής στα Νέμεα και 5 στα Ίσθμια, ενώ η οικογένεια του -Βασίδαι- ήταν φημισμένη κατά την αρχαιότητα, καθώς ο παππούς του Αγησίμαχος είχε υπάρξει νικητής σε 3 πανελλήνιους αγώνες -άγνωστο ποιούς- σύμφωνα με τον ποιητή Πίνδαρο, ο εγγονός του ο Αλκιμέδων υπήρξε ολυμπιονίκης στην πάλη παίδων, ο εγγονός του Καλλίας νικητής της πυγμαχίας στα Νέμεα, και μακρινός απόγονος του κατά τη Ρωμαϊκή εποχή φαίνεται πως υπήρξε και κάποιος πολιτικός της Επιδαύρου με την ονομασία Βάσσος. [6.18.7] πρῶται δὲ ἀθλητῶν ἀνετέθησαν ἐς Ὀλυμπίαν εἰκόνες Πραξιδάμαντός τε Αἰγινήτου νικήσαντος πυγμῇ τὴν ἐνάτην Ὀλυμπιάδα ἐπὶ ταῖς πεντήκοντα καὶ Ὀπουντίου Ῥηξιβίου παγκρατιαστὰς καταγωνισαμένου μιᾷ πρὸς ταῖς ἑξήκοντα Ὀλυμπιάδι: αὗται κεῖνται μὲν αἱ εἰκόνες οὐ πρόσω τῆς Οἰνομάου κίονος, ξύλου δέ εἰσιν εἰργασμέναι, Ῥηξιβίου μὲν συκῆς, ἡ δὲ τοῦ Αἰγινήτου κυπαρίσσου καὶ ἧσσον τῆς ἑτέρας πεπονηκυῖά ἐστιν. - Παυσανίου Ἑλλάδος Περιήγησις 6. Ἠλιακῶν Β' [6.18. 7] Οι πρώτοι ανδριάντες αθλητών που αφιερώθηκαν στην Ολυμπία, ήταν του Αιγινήτη Πραξιδάμαντα, που νίκησε στην πυγμαχία στην πεντηκοστή ένατη ολυμπιάδα, και του Οπουντίου Ρηξιβίου , πρωταθλητή του παγκρατίου στην εξηκοστή πρώτη ολυμπιάδα . Αυτοί οι ανδριάντες δεν βρίσκονται μακριά από τον κίονα του Οινόμαου. Είναι ξύλινοι, του Ρηξιβίου από ξύλο συκιάς και του Αιγινήτη από κυπαρίσσι, και λιγότερο φθαρμένος από τον άλλον [Πίνδαρος-απόσπασμα] ἴχνεσιν ἐν Πραξιδάμαντος ἑὸν πόδα νέμων 15πατροπάτορος ὁμαιμίου. [30] Κεῖνος γὰρ Ὀλυμπιόνικος ἐὼν Αἰακίδαις ἔρνεα πρῶτος <ἔνεικεν> ἀπ᾽ Ἀλφεοῦ, καὶ πεντάκις Ἰσθμοῖ στεφανωσάμενος, νεμέᾳ δὲ τρίς, 20 - Πίνδαρος - ΑΛΚΙΜΙΔῌ ΑΙΓΙΝΗΤῌ ΠΑΙΔΙ ΠΑΛΑΙΣΤῌ' [Πίνδαρος-απόσπασμα] Ακλουθώντας τα ίχνη του Πραξιδάμαντα (παππούς του από την πλευρά του πατερά του) που ήταν πρώτος Ολυμπιονίκης, στεφανώθηκε προς τιμή του Αιακού με φύλλα ελιάς από τον Αλφειό και νίκησε πέντε φορές στα Ίσθμια και τρεις στα Νέμεα. Οι αιγινητικές ωδές του Πινδάρου
Φύλλο (μαγειρική)

Το φύλλο είναι μια πολύ λεπτή άζυμη ζύμη που χρησιμοποιείται για την παρασκευή γλυκών όπως μπακλαβάς και μπουρέκι ή πίτες όπως τυρόπιτα σε κουζίνες της Μέσης Ανατολής και των Βαλκανίων. Στο φύλλο προστίθεται συνήθως λάδι ή βούτυρο. Το γλυκό ψήνεται στη συνέχεια. Η λέξη είναι Ελληνική.Η προέλευση της τρέχουσας πρακτικής ανοίγματος ακατέργαστης ζύμης σε φύλλα λεπτού χαρτιού είναι άγνωστη. Το φύλλο υπήρχε στο Τοπ Καπί κατά την οθωμανική περίοδο.

 Η ζύμη φύλλου γίνεται με αλεύρι, νερό και μικρή ποσότητα λαδιού. Το σπιτικό φιλό απαιτεί χρόνο και δεξιότητα, απαιτώντας προοδευτική κύλιση και άνοιγμα σε ένα λεπτό και πολύ μεγάλο φύλλο. Χρησιμοποιείται ένα πολύ μεγάλο τραπέζι, κατά προτίμηση μαρμάρινο. Εάν η ζύμη είναι ανοιγμένη με το χέρι, χρησιμοποιείται ένας μακρύς, λεπτός πλάστης, με συνεχές αλεύρισμα μεταξύ των στρωμάτων για να μην κολλήσουν τα φύλλα μεταξύ τους. Στη σύγχρονη εποχή, χρησιμοποιούνται επίσης μηχανικοί κύλινδροι.
Άρθουρ Τσουνγκ

Ο Ρέιμοντ Άρθουρ Τσουνγκ (Raymond Arthur Chung, 鍾亞瑟, 1918-2008) ήταν πολιτικός από τη Γουιάνα, ο πρώτος πρώτος πρόεδρος της αμερικανικής χώρας από το 1970 ως το 1980. Υπήρξε ο πρώτος πρόεδρος της Γουιάνας με κινεζική (Χάκκα) καταγωγή σε μία μη ασιατική χώρα. Επί προεδρίας του, το αξίωμα ήταν εθιμοτυπικό και ουσιαστικά την εξουσία ασκούσε ο τότε πρωθυπουργός, Φορμπς Μπέρναμ.

 Γεννήθηκε στις 10 Ιανουαρίου 1918 στο Γουίντσορ Φόρεστ, στις δυτικές ακτές της Ντερνεράρα στη Γουιάνα, και είχε άλλα επτά αδέρφια. Στη γενέτειρά του πήγε στο γυμνάσιο και ολοκλήρωσε τη Δευτεροβάθμια Εκπαίδευση στο Blankenburg και στο Modern High School. Το 1954 νυμφεύθηκε την Doreen Pamela Ng-See-Quan, με την οποία απέκτησαν 1 κόρη και 1 γιο. Προτού ξεκινήσει την ενασχόλησή του με τα κοινά εργαζόταν ως τοπογράφος. Τη δεκαετία του 1940 άσκησε το δικηγορικό επάγγελμα στο Λονδίνο. Στη συνέχεια επέστρεψε στη χώρα του, όπου ορίστηκε προσωρινός εισαγγελέας και το 1954 έγινε εισαγγελέας. Το 1960 έφθασε στο ανώτατο εισαγγελικό αξίωμα. Επίσης, υπηρέτησε μεταξύ άλλων στο Ανώτατο Δικαστήριο της χώρας του και το 1963 στο Εφετείο. Το 1970 ο Τσουνγκ εξελέγη πρώτος πρόεδρος της Γουιάνας από την Εθνοσυνέλευση. Ανέλαβε καθήκοντα στις 17 Μαρτίου 1970. Έπειτα από δέκα χρόνια, με συνταγματική αναθεώρηση η προεδρία απέκτησε ενισχυμένο (εκτελεστικό ρόλο), με συνέπεια να διαδεχτεί τον Τσουνγκ στο αξίωμα ο έως τότε Πρωθυπουργός. Φορμπς Μπέρναμ, στις 6 Οκτωβρίου 1980. Ο Τσουνγκ απεβίωσε στις 23 Ιουνίου 2008 στην οικία του. Λίγο πριν τον θάνατό του είχε νοσηλευθεί αρκετές φορές και για τελευταία φορά είχε πάρει εξιτήριο στις 20 Ιουνίου.
Φαλόπια η πολυανθής

Η Φαλόπια η πολυανθής (Fallopia multiflora), είναι συνώνυμο για τη Reynoutria multiflora (Thunb.) Moldenke επίσης ονομάζεται βολβός fleeceflower, Κινεζικό knotweed και heshouwu (HSW, Κινεζικά: 何首乌· Πινγίν: héshǒuwū· στα Wade–Giles: he-shou-wu), είναι ένα είδος ανθοφόρου φυτού της οικογένειας του φαγόπυρου των Πολυγονοειδών (Polygonaceae). Είναι εγγενές στην κεντρική και νότια Κίνα.

 Η Φ. η πολυανθής (F. multiflora), είναι ένα ποώδες πολυετές (perennial) αναρριχώμενο φυτό το οποίο φτάνει σε ύψος τα 2-4 m (6 ft 7 in–13 ft 1 in) από τον ξηλώδη κόνδυλο (tuber). Τα φύλλα έχουν μήκος 3-7 cm (1,2–2,8 in) και πλάτος 2-5 cm (0,79–1,97 in), σχήματος πεπλατισμένου βέλους, με ένα ολόκληρο περιθώριο. Τα άνθη είναι διαμέτρου 6-7 mm (0,24–0,28 in), λευκά ή πρασινωπά-λευκά, που παράγονται με κοντά, πυκνές ανθήλες (panicles) μήκους μέχρι 10-20 cm (3,9–το 7,9 in) το καλοκαίρι μέχρι τα μέσα του φθινοπώρου. Ο καρπός είναι αχαίνιο (achene). μήκους 2.5–3 mm (0.098–0.118 in).Μια άλλη ονομασία για την F. multiflora είναι fo-ti. Η Φ. η πολυανθής (F. multiflora) χρησιμοποιείται στην παραδοσιακή Κινεζική ιατρική ως τονωτικό και ως μια θεραπεία αντιγήρανσης. Δεν υπάρχουν επαρκή επιστημονικά στοιχεία που να καθορίζουν την αποτελεσματικότητα κάθε θεραπείας. Η Φ. η πολυανθής (F. multiflora) είναι ηπατοτοξική. Πιστεύεται ότι αυτό είναι λόγω των χημικών συστατικών 2,3,4,5-tetrahydroxystilbene 2-O-β-D-glucoside (THSG) και emodin. Έχει μια LD50 πάνω από 100 g/kg στα ποντίκια. Το επεξεργασμένο υλικό θεωρείται ασφαλέστερο από το ακατέργαστο. Η υπερκατανάλωση μπορεί να οδηγήσει σε ηπατική βλάβη, ηπατική ανεπάρκεια ή την τοξικότητα που προκαλείται από την ηπατίτιδα. Το εκχύλισμά του περιέχει ένα γλυκοζίτη στιλβενίου. Παραπομπές σημειώσεων (Αγγλικά) line drawing, Flora of China Illustrations vol. 5, fig. 259, 3-5
Ρομπότ

'Ρομπότ ονομάζεται οποιαδήποτε μηχανική συσκευή που μπορεί να υποκαθιστά τον άνθρωπο σε διάφορες εργασίες. Ένα ρομπότ μπορεί να δράσει κάτω από τον απευθείας έλεγχο ενός ανθρώπου ή αυτόνομα κάτω από τον έλεγχο ενός προγραμματισμένου υπολογιστή. Τα ρομπότ μπορούν να χρησιμοποιηθούν ώστε να κάνουν εργασίες, οι οποίες είτε είναι δύσκολες είτε επικίνδυνες για να γίνουν απευθείας από έναν άνθρωπο. Σε άλλες περιπτώσεις, χρησιμοποιούνται για να εκτελέσουν εργασίες ταχύτερα ή φθηνότερα απ' ό,τι ο άνθρωπος. Έτσι, μπορούν να χρησιμοποιηθούν στην αυτόματη παραγωγή μεγάλων ποσοτήτων κάποιου προϊόντος και με χαμηλότερο κόστος (για παράδειγμα, στις αλυσίδες παραγωγής).

 Η λέξη ρομπότ προέρχεται από την τσέχικη λέξη robota (ρομπότα) που σημαίνει εργασία. Καθιερώθηκε ως όρος με την σημερινή του έννοια το 1920 από τον Τσέχο θεατρικό συγγραφέα Κάρελ Τσάπεκ στο έργο του "R.U.R." (Rossum's Universal Robots), όπου σατιρίζει την εξάρτηση της κοινωνίας από τους μηχανικούς εργάτες (ρομπότ) της τεχνολογικής εξέλιξης και που τελικά εξοντώνουν τους δημιουργούς τους. Σε πολλές σύγχρονες σλαβικές γλώσσες (π.χ. την πολωνική) χρησιμοποιείται σαν έκφραση της καθημερινότητας με την έννοια της σκληρής δουλειάς (αντίστοιχο του χαμαλίκι). Από τα πρώτα ρομπότ που αναφέρονται στη λογοτεχνία είναι ο Τάλως από την ελληνική μυθολογία και οι 20 τρίποδες λέβητες του θεού Ηφαίστου θεωρούμενοι «θαύμα ιδέσθαι», αλλά και άλλες περιπτώσεις. Με την ανάπτυξη και μελέτη των ρομπότ ασχολείται η ρομποτική, επιστήμη που αποτελεί συνδυασμό πολλών κλάδων άλλων επιστημών, κυρίως δε της πληροφορικής, της ηλεκτρονικής και της μηχανολογίας. Στην επιστημονική φαντασία συνήθως συναντούνται ρομπότ τα οποία έχουν τη μορφή ανθρώπου. Αυτά τα ρομπότ καλούνται ανδροειδή. Τα σημερινά ρομπότ, που κατασκευάστηκαν για να υποδυθούν ανθρώπινα όντα, δεν είναι ανδροειδή (androids). Σημαντική συνεισφορά στη φιλολογία για τα ρομπότ είχε ο Ισαάκ Ασίμωφ με τους τρεις νόμους της ρομποτικής που διατύπωσε στα μυθιστορήματά του. Είναι σημαντική η ανάπτυξη ρομπότ που να έχουν τα αναγκαία χαρακτηριστικά ώστε να είναι φιλικά και ωφέλιμα προς τον άνθρωπο. Τα στοιχεία αυτά ονομάζονται στοιχεία κοινωνικής νοημοσύνης. Ωστόσο, υπάρχουν θεωρίες για αύξηση της ανεργίας λόγω τον ρομπότ, ακόμη και για υποταγή του ανθρώπου στα ρομπότ . Μηχατρονική Ρομποτική ανοιχτού κώδικα Νικόλαου Ξηρού: «Βιολογικά πρότυπα κατασκευής ρομπότ», Περισκόπιο της Επιστήμης, τεύχος 217 (Μάιος 1998), σσ. 64-72. Κατελής Βίγκλας, «Ἡ ἔννοια τοῦ ὁμοιώματος μέ παραδείγματα ἀπό τήν ἐπιστημονική φαντασία», Φρέαρ, τεύχος 12/13 (Οκτώβριος 2015), σσ. 565-574.
Γκεόργκι Πλεχάνοφ

Ο Γκεόργκι Βαλεντίνοβιτς Πλεχάνοφ, που συναντάται στην ελληνική βιβλιογραφία και ως Πλεχάνωφ, (Гео́ргий Валенти́нович Плеха́нов, Γκουταλόβα Ρωσίας, 11 Δεκεμβρίου 1856 - 30 Μαΐου 1918), ήταν Ρώσος επαναστάτης, συγγραφέας και κυρίως εξέχων θεωρητικός του σοσιαλισμού. Σπούδασε μεταλλειολογία στο Πανεπιστήμιο της Πετρούπουλης και από τα νεανικά του χρόνια έδρασε σε διάφορους τομείς προβάλλοντας τις επαναστατικές ιδέες του.

 Εντάχθηκε στην επαναστατική οργάνωση Ναρόντια Βόλια (λαϊκή θέληση) με την οποία τελικά διαφώνησε και αποχώρησε. Το 1883 ίδρυσε την ομάδα χειραφέτησης της εργασίας που ήταν η πρώτη ρωσική μαρξιστική οργάνωση. Το 1895, έπειτα από πίεση της τσαρικής κυβέρνησης απελάθηκε από τη Γαλλία και έζησε στην Ελβετία και στην Ιταλία. Το 1900 συναντήθηκε με τον Λένιν με πρόθεση την έκδοση της εφημερίδας Ίσκρα (σπίθα) που εκδόθηκε στο Μόναχο στα τέλη του ίδιου έτους. Στο 2ο Συνέδριο του Σοσιαλδημοκρατικού εργατικού κόμματος το 1903 προσχώρησε στους Μπολσεβίκους (πλειοψηφία) συμφωνώντας με τον Λένιν που ηγείτο των Μπολσεβίκων, αργότερα όμως προσχώρησε στους Μενσεβίκους (μειοψηφία) και έτσι οι δρόμοι τους χώρισαν. Μετά την επανάσταση του 1905, γύρισε στη Ρωσία υποστηρίζοντας την μη προσφυγή στά όπλα. Ανάμεσα στα έργα του συγκαταλέγονται η ανάπτυξη της μονιστικής αντίληψης της ιστορίας, όπου αποτυπώνονται οι σκέψεις του και «Αναρχισμός και Σοσιαλισμός». Αγκιτπρόπ Η φιλοσοφία της ιστορίας και ο ρόλος της προσωπικότητας, εκδ. Βιβλιοεκδοτική, 1956 Τέχνη και κοινωνική ζωή, εκδ. Πρωτοπορία Η υλιστική αντίληψη της ιστορίας Η εξέλιξη της μονιστικής αντίληψης της ιστορίας Dictionary of Greek Η εξέλιξη της μονιστικής αντίληψης της ιστορίας
Πριγκίπισσα Γιασμίν Αγά Χαν

Η Πριγκίπισσα Γιασμίν Αγά Χαν (αγγλικά: Princess Yasmin Aga Khan (28 Δεκεμβρίου 1949), είναι Αμερικανίδα φιλάνθρωπος, γνωστή για την ευαισθητοποίηση του κοινού σχετικά με τη νόσο του Αλτσχάιμερ.Η Πριγκίπισσα Γιασμίν είναι η δεύτερη κόρη της Αμερικανίδας ηθοποιού και σταρ του Χόλυγουντ, Ρίτας Χέιγουορθ και το τρίτο παιδί του Πρίγκιπα Αλί Χαν, ο οποίος υπήρξε αντιπρόσωπος του Πακιστάν στα Ηνωμένα Έθνη από τον Φεβρουάριο του 1958 μέχρι το θάνατό του το 1960.

 Γεννημένη στη Λωζάνη της Ελβετίας, η Γιασμίν Αγά Χαν πέρασε τα παιδικά της χρόνια μαζί με την μητέρα της και την ετεροθαλή αδερφή της, Ρεμπέκα Γουέλς Μάνινγκ (1944-2004), κόρη της Χέιγουορθ από τον γάμο της με τον ηθοποιό Όρσον Γουέλς. Τα αλλά δύο ετεροθαλή αδέλφια της είναι η Αυτού Εξοχότης Πρίγκιπας Καρίμ Αγά Χαν IV και ο Πρίγκηπας Αμίν Αγά Χαν. Παρακολούθησε το σχολείο Μπάξτον, ένα μικρό οικοτροφείο στο Ουιλιαμστάουν της Μασαχουσέτης και την Διεθνή Σχολή της Γενεύης. Το 1973, αποφοίτησε από το Κολλέγιο Μπενίγκτον στις Ηνωμένες Πολιτείες. Επηρεασμένη από το θάνατο της μητέρας της, την οποία φρόντιζε για πολλά χρόνια, από τη νόσο του Αλτσχάιμερ, η Γιασμίν Αγά Χαν είναι Αντιπρόεδρος του Διοικητικού Συμβουλίου της Ένωσης Αλτσχάιμερ και Συναφών Διαταραχών. Είναι επίσης πρόεδρος της Alzheimer Disease International, μέλος του Εθνικού Συμβουλίου του Ινστιτούτου Σαλκ και εκπρόσωπος της Ιατρικής Σχολής του Πανεπιστημίου της Βοστώνης. Εργάζεται επίσης σε πολυάριθμα διοικητικά συμβούλια του Ιδρύματος Αγά Χαν. Η Γιασμίν Αγά Χαν έκανε δύο γάμους. Ο πρώτος ήταν με τον Έλληνα εφοπλιστή Βασίλη Εμπειρίκο το 1985, και απέκτησε τον γιο της, τον Άντριου Αλί Αγά Χαν Εμπειρίκος. Η Πριγκίπισσα Γιασμίν και ο Βασίλης Εμπειρίκος πήραν διαζύγιο δύο χρόνια αργότερα, το 1987. Ο γιος της Άντριου πέθανε στο διαμέρισμά του στο Τσέλσι, του Μανχάταν στις 4 Δεκεμβρίου 2011 σε ηλικία 25 ετών.Ο δεύτερος γάμος της ήταν με τον Αμερικανό δικηγόρο και κτηματομεσίτη Κρίστοφερ Μάικλ Τζέφρις το 1989, όπου μετά από 4 χρόνια γάμου, πήραν διαζύγιο το 1993.
Ντόναλντσον Ρόμιο

Ο Ντόναλντσον Ρόμιο (Donaldson Romeo, 1962-) ήταν ο πρωθυπουργός του Μοντσερράτ από το 2014 ως το 2019. Ανέλαβε στο αξίωμα μετά την εκλογική νίκη του Λαϊκού Δημοκρατικού Κινήματος (PDM) τον Σεπτέμβριο του 2014. Έχοντας εργαστεί στο παρελθόν ως καλλιτέχνης και δημοσιογράφος, εξελέγη για πρώτη φορά στο κοινοβούλιο ως ανεξάρτητος το 2011.

 Ο Ρόμιο γεννήθηκε στο Σάλεμ του Μοντσεράτ , το 1962. Φοίτησε στο Δημοτικό Σχολείο του Σάλεμ και στο σχολείο Δευτεροβάθμιας εκπαίδευσης του Μοντσερράτ, πριν φοιτήσει στο Σχολείο Τζορτζ στις Ηνωμένες Πολιτείες. Αν και ξεκίνησε να σπουδάζει ιατρική στο Πανεπιστήμιο Τεμπλ, επέστρεψε στο Μοντσερράτ έπειτα από έναν χρόνο για να βοηθήσει τον πατέρα του με την επιχείρησή του (λογισμικό). Το 1984 μετακόμισε στο Ηνωμένο Βασίλειο, όπου έγινε καλλιτέχνης. Αν και είχε εντολή απέλασης, με την υποστήριξη των βoυλευτών Κεν Λίβινγκστον και Τζον Καρλάιλ και της Εθνικής Πινακοθήκης Πορτρέτων, η διαταγή ακυρώθηκε για τεχνικούς λόγους. Μετά την απόφαση του δικαστηρίου, ο Ρόμιο επέστρεψε στο Μοντσερράτ και συνέχισε να εργάζεται ως καλλιτέχνης, πριν ξαναεργαστεί στην οικογενειακή εταιρεία λογισμικού. Μετά την έκρηξη του ηφαιστείου Σουφριέρ στα μέσα της δεκαετίας του 1990, έγινε δημοσιογράφος. Ο Ρόμιο ήταν υποψήφιος του Δημοκρατικού Κόμματος στις γενικές εκλογές του 2006. Κατήλθε στις εκλογές του 2009 ως ανεξάρτητος, και εξελέγη. Το 2011 έγινε αρχηγός της αντιπολίτευσης. Στις 30 Απριλίου 2014 ο Ρόμιο ίδρυσε το Λαϊκό Δημοκρατικό Κίνημα (PDM), προκειμένου να συμμετάσχει στις εκλογές εκείνης της χρονιάς. Τον Σεπτέμβριο του 2014 έγιναν οι εκλογές και το PDM κέρδισε επτά από τις εννέα έδρες στο Νομοθετικό Συμβούλιο και έγινε το κυβερνών κόμμα.Τελικά ο Ρόμιο έφυγε από το κόμμα του και στις εκλογές του 2019 κατήλθε ως ανεξάρτητος, πετυχαίνοντας να εκλεγεί βουλευτής. Στην πρωθυπουργία τον διαδέχθηκε τον Νοέμβριο του 2019 ο Ίστον Τέιλορ-Φάρελ.
NASA World Wind

Το NASA World Wind είναι ένα ελεύθερο πρόγραμμα γραφικής απεικόνισης της γης το οποίο είναι διαθέσιμο στο Διαδίκτυο. Κατασκευάστηκε από την NASA και χρησιμοποιεί δεδομένα από δορυφορικές φωτογραφίες της καθώς και δεδομένα της Γεωγραφικής Υπηρεσίας των Ηνωμένων Πολιτειών (USGS).

 Το πρόγραμμα είναι διαθέσιμο σε όλους και οι εικόνες / χάρτες με τα στρώματα Landsat Global Mosaic, Blue Marble και οι χάρτες της USGS διανέμονται ελεύθερα. Google Earth Marble (software) (Αγγλικά) Επίσημος ιστότοπος (Αγγλικά) NASA World Wind Java (Αγγλικά) NASA World Wind.NET στο SourceForge (Αγγλικά)
Α.Σ. Οδυσσέας Κορδελιού

Ο Αθλητικός Σύλλογος Κορδελιού «ο Οδυσσέας» είναι αθλητικός σύλλογος στη συνοικία Νέο Κορδελιό του νομού Θεσσαλονίκης. Τα χρώματα του συλλόγου είναι το κυανό και το λευκό. Δραστηριοποιείται στο άθλημα του ποδοσφαίρου. Έδρα της ομάδας αποτελεί το Γήπεδο Οδυσσέα Κορδελιού. Έχει αγωνιστεί συνολικά 8 περιόδους στις επαγγελματικές εθνικές κατηγορίες της Ελλάδας (1 φορά στη Β΄ Εθνική και 7 φορές στη Γ΄ Εθνική).

 Ο σύλλογος ιδρύθηκε στις 31 Ιανουαρίου του 1947 από τον Οδυσσέα Ξυλένιο. Η ομάδα του Κορδελιού έως και το 1977 συμμετείχε στο τοπικό πρωτάθλημα Β΄ και Γ΄ κατηγορίας ΕΠΣΜ. Αγωνίστηκε συνολικά 8 περιόδους στις επαγγελματικές κατηγορίες της χώρας (1 φορά στην Β' εθνική και 7 φορές στην Γ' εθνική). Η μεγαλύτερη διάκριση του συλλόγου ήρθε το 1985 όταν σε αγώνα για την φάση του κυπέλλου Ελλάδας νίκησε 3-1 τον ΟΦΗ, ομάδα 1ης Εθνικής κατηγορίας και πήρε την πρόκριση για την επόμενη φάση. Το 1998 αναδείχτηκε κυπελούχος Ε.Π.Σ.Μ. επικρατώντας στον τελικό της Κρήνης με 2-1. Τη σεζόν 2010-2011 νίκησε στα πέναλτι με 5-2 τον Ολυμπιακό Κύμινων και αναδείχτηκε για δεύτερη φορά κυπελλούχος ΕΠΣΜ. Πρώτος σκόρερ στις επαγγελματικές κατηγορίες είναι ο Γρηγόρης Κεμπαμπίδης με 60 γκολ, ενώ πρώτος σκόρερ στις ερασιτεχνικές είναι ο Αλέξης Τοξιάδης με 110 γκολ. Τη σεζόν 2011 - 2012 τερμάτισε 1ος στον 2ο όμιλο της Δ΄ Εθνικής και προβιβάστηκε στην Γ΄ Εθνική. Τη σεζόν 2013-2014 υποβιβάστηκε στην Δ' Εθνική αφού τερμάτισε στην 10η θέση του βαθμολογικού πίνακα. Το 2012 η ΜΑΣ Δόξα Ελευθερίου Κορδελιού όπως και ο Α.Σ. Ταύροι Ελευθέριου Κορδελιού συγχωνεύτηκαν με τον Οδυσσέα Κορδελιού για να δημιουργηθεί μια νέα ομάδα θυγατρική του Οδυσσέα Κορδελιού με τον τίτλο ΑΣ Νέοι Οδυσσέα Κορδελιού η οποία αγωνιζόταν στην Β ερασιτεχνική κατηγορία της ΕΠΣΜ. 1980-81: Β' Εθνική 1982-83: Γ' Εθνική 1983-84: Γ' Εθνική 1984-85: Γ' Εθνική 1985-86: Γ' Εθνική 1989-90: Γ' Εθνική 1990-91: Γ' Εθνική 1992-93: Γ' Εθνική 2012-13: Γ' Εθνική 2013-14: Γ' Εθνική Ιστοσελίδα Οδυσσέα Κορδελιού
Κύπελλο Ελλάδας πετοσφαίρισης ανδρών 2021-2022

Το Κύπελλο Ελλάδας βόλεϊ ανδρών για την περίοδο 2021–22 ήταν η 34η διοργάνωση στην ιστορία του θεσμού, και διοργανώθηκε από την ΕΟΠΕ. Συμμετείχαν συνολικά 23 ομάδες. 7 απ' την Α2, 8 απ' την Pre League και οι 8 ομάδες της Volleyleague. Οι πρώτοι αγώνες έγιναν στις 12 Ιανουαρίου. Κυπελλούχος αναδείχθηκε ο Π.Α.Ο.Κ. για 4η φορά στην ιστορία του .

 Δεν διεξήχθη και οι ομάδες της Α2 Εθνικής Κατηγορίας Ανδρών που δήλωσαν συμμετοχή (ΑΡΜΕΝΙΚΗ ΠΕΙΡΑΙΩΣ, ΓΣ ΠΕΤΡΟΥΠΟΛΗΣ, ΑΣ ΕΛΠΙΣ, ΕΝΩΣΗ ΤΟΥΜΠΑΣ, ΑΣ ΜΑΚΕΔΟΝΙΚΟΣ, ΟΠΑΘ ΠΕΡΣΕΑΣ, ΧΑΝΘ) προκρίνονται στην Β’ Φάση. Συμμετέχουν οι επτά ομάδες της Α2 Εθνικής Κατηγορίας Ανδρών και οι οκτώ (8) ομάδες της Pre League Ανδρών, που δήλωσαν συμμετοχή (ΑΕΚ ΑΘΗΝΩΝ, ΑΟ ΚΑΛΑΜΑΤΑ 80, ΑΣ ΚΕΡΚΗΣ, ΑΣ ΑΡΗΣ, ΠΗΓΑΣΟΣ ΠΟΛΙΧΝΗΣ, ΜΓΣΑΕ ΚΟΜΟΤΗΝΗΣ, ΦΕΣ ΑΡΙΣΤΟΤΕΛΗΣ, ΣΦΚ ΠΙΕΡΙΚΟΣ). Οι ομάδες χωρίζονται με βάση την Ένωση/Περιφέρεια που ανήκουν σε δύο ζώνες: Α' Ζώνη Συμπεριλαμβάνονται ομάδες που ανήκουν γεωγραφικά στην ΕΣΠΑΑΑ (ΑΕΚ ΑΘΗΝΩΝ), ΕΣΠΕΔΑ (ΑΡΜΕΝΙΚΗ ΠΕΙΡΑΙΩΣ, ΓΣ ΠΕΤΡΟΥΠΟΛΗΣ) και ΕΣΠΕ ΠΕΛΟΠΟΝΝΗΣΟΥ (ΑΟ ΚΑΛΑΜΑΤΑ 80) και στην ΤΕ Σάμου (ΑΣ ΚΕΡΚΗΣ). Β' Ζώνη Συμπεριλαμβάνονται οι ομάδες που ανήκουν γεωγραφικά στην ΕΠΕΣ Θεσ/νίκης (ΑΣ ΑΡΗΣ, ΑΣ ΕΛΠΙΣ, ΕΝΩΣΗ ΤΟΥΜΠΑΣ, ΑΣ ΜΑΚΕΔΟΝΙΚΟΣ, ΟΠΑΘ ΠΕΡΣΕΑΣ, ΠΗΓΑΣΟΣ ΠΟΛΙΧΝΗΣ, ΧΑΝΘ), στην ΕΣΠΕ Θράκης/Ανατ.Μακεδονίας (ΜΓΣΑΕ ΚΟΜΟΤΗΝΗΣ) και στην ΕΣΠΕ Μακεδονίας (ΦΕΣ ΑΡΙΣΤΟΤΕΛΗΣ, ΣΦΚ ΠΙΕΡΙΚΟΣ) Άνευ αγώνος πέρασαν στην 2η αγωνιστική της Β' φάσης οι: ΑΣ Κέρκης Σάμου, ΑΕΚ και Αρμενική. Άνευ αγώνος προκρίθηκε στη Γ' Φάση ο ΜΓΣΑΕ Κομοτηνής. Με τη συμμετοχή των τεσσάρων ομάδων της Volley League που κατέλαβαν τις θέσεις 5-8 στον Α' γύρο του πρωταθλήματος. Η τελική φάση (φάιναλ-4) διεξήχθη το διήμερο 31 Μαρτίου - 1 Απριλίου 2022, στη Γλυφάδα στο Δημοτικό Αθλητικό Κέντρο «Μάκης Λιούγκας» και καλύφθηκε τηλεοπτικά από τη δημόσια τηλεόραση ΕΡΤ-3. Ο πρώτος ημιτελικός ξεκίνησε στις 15:15 και ο δεύτερος στις 19:15. Ο τελικός διεξήχθη την 1 Απριλίου 2022 και ξεκίνησε στις 19:15. MVP: Ραφαήλ Κουμεντάκης (Π.Α.Ο.Κ.) Διαιτητές: Μυλωνάκης, Παπαδογούλας Συνθέσεις: Π.Α.Ο.Κ. (Γιάννης Καλμαζίδης): Μπράουν 5 (2/3 επ., 1 άσσος, 2 μπλοκ), Πετρέας 8 (5/7 επ., 3 άσσοι), Γουόλς 2 (1/2 επ., 1 μπλοκ), Κουμεντάκης 12 (6/14 επ., 5 άσσοι, 1 μπλοκ, 70% υπ. - 40% άριστες), Μπαρνς 13 (10/23 επ., 1 άσσος, 2 μπλοκ, 21% υπ. - 21% άριστες), Ούντρις 23 (21/31 επ., 2 μπλοκ) / Κοκκινάκης (λ, 60% υπ. - 40% άριστες), Γάτσης. Φοίνικας Σύρου (Γιόσκο Μιλένκοσκι): Μιχάλοβιτς 16 (13/26 επ., 3 μπλοκ), Ιερεσουέλο 2 (2/4 επ.), Κόστα 6 (5/9 επ., 1 άσσος), Τζούριτς 6 (3/5 επ., 3 μπλοκ), Φράγκος 12 (10/19 επ., 2 άσσοι, 38% υπ. - 19% άριστες), Στερν 8 (6/16 επ., 1 άσσος, 1 μπλοκ, 29% υπ. - 10% άριστες) / Καρασαββίδης (λ, 43% υπ. - 14% άριστες), Κωνσταντινίδης (λ, 29% υπ. - 14% άριστες), Παπαγγελόπουλος, Τζιουμάκας 1 (1/2 επ.), Παπαδόπουλος (17% υπ. - 0% άριστες). Προκήρυξη Κυπέλλου Ελλάδας Ανδρών 2021-22 www.volleyball.gr Κύπελλο Ανδρών: Η κλήρωση της 1ης αγωνιστικής της Β' φάσης (Σύστημα Διεξαγωγής www.volleyball.gr
Σερζ Ιμπάκα

Ο Σερζ Ιμπάκα (αγγλ.: Serge Ibaka, Μπραζαβίλ της Δημοκρατίας του Κονγκό, 18 Σεπτεμβρίου 1989), είναι επαγγελματίας καλαθοσφαιριστής, ο οποίος αγωνίζεται στη θέση του πάουερ φόργουορντ για την Μπάγερν Μονάχου του Πρωταθλήματος Γερμανίας και της Ευρωλίγκα. Έχει ύψος 2 μέτρα και 11 εκατοστά και ζυγίζει 107 κιλά. Έχει επιλεγεί τρείς φορές ως μέλος της κορυφαίας αμυντικής πεντάδας του NBA, ενώ έχει αναδειχθεί δύο φορές πρώτος σε κοψίματα καθώς και πρωταθλητής NBA το 2019 με τους Ράπτορς.

 Ξεκίνησε την καριέρα του το 2007 στην Οσπιταλέτ του Λιοβρεγάτ, ομάδα που αγωνίζεται στην 2η Εθνική Κατηγορία Καλαθοσφαίρισης Ανδρών της Ισπανίας. Το 2008 μετακόμισε στη Μανρέσα της Καταλονίας για λογαριασμό της τοπικής ομάδας. Επιλέχτηκε στον 1ο γύρο του ντραφτ του ΝΒΑ από τους Σιάτλ Σουπερ Σόνικς στην 24η θέση, και αγωνίστηκε μαζί τους μέχρι το 2016. Στις 22 Νοεμβρίου 2020, συμφώνησε με τους Λος Άντζελες Κλίπερς. Τη σεζόν 2020-21, μέτρησε 11,1 πόντους, 6,7 ριμπάουντ και 1,1 μπλοκ σε 23 λεπτά μέσο όρο συμμετοχής, αγωνιζόμενος μόνο σε 39 αγώνες λόγω τραυματισμού στη μέση. Τον Αύγουστο του 2021, αποφάσισε να ενεργοποιήσει την “option” που είχε στο συμβόλαιο και να παραμείνει στο ρόστερ των Κλίπερς για μία ακόμα σεζόν.Στις 10 Φεβρουαρίου 2022 έφυγε με ανταλλαγή από τους Λος Άντζελες Κλίπερς συνεχίζοντας στους Μιλγουόκι Μπακς. Αγωνίστηκε σε 19 ματς με τους Μπακς, έχοντας κατά μέσο όρο 7 πόντους και 5.3 ριμπάουντ ανά 17.8 λεπτά συμμετοχής. Το καλοκαίρι του ίδιου έτους ανανέωσε τη συνεργασία του με την ομάδα του Ουισκόνσιν.Στο ΝΒΑ μετράει συνολικά 919 παιχνίδια κανονικής περιόδου και άλλα 152 στα play-offs. Στις 16 Σεπτεμβρίου 2023, επέστρεψε στην Ευρώπη για λογαριασμό της γερμανικής Μπάγερν Μονάχου, με συμβόλαιο μέχρι το 2024. Παρότι γεννηθείς στην Δημοκρατία του Κονγκό, ο Ιμπάκα αγωνίζεται με την Εθνική ομάδα της Ισπανίας, με την οποία έχει αναδειχθεί Ασημένιος ολυμπιονίκης το 2012, ενώ κερδίσει το χρυσό μετάλλιο στο Ευρωμπάσκετ του 2011. Επίσης, ήταν παρών στο Παγκόσμιο Κύπελλο ​​του 2014. Μέσοι Όροι Κανονικής Περιόδου Μέσοι Όροι Πλέι-οφ † Σεζόν κατά την οποία ο Ιμπάκα αναδείχθηκε Πρωταθλητής Καλύτερη ατομική επίδοση στο NBA για την συγκεκριμένη σεζόν. Πολυμέσα σχετικά με το θέμα Serge Ibaka στο Wikimedia Commons
Μπιλ Γκόλντμπεργκ

Ο Γουίλιαμ Σκοτ («Μπίλι») Γκόλντμπεργκ (William Scott "Bill" Goldberg, 27 Δεκεμβρίου 1966) είναι Αμερικανός παλαιστής Επί μία πενταετία υπήρξε επίσης, αθλητής ράγκμπι, ενώ είναι και ενεργός ηθοποιός.

 Ο "Γκόλντμπεργκ" (με αυτό το όνομα εμφανίζεται στα ρινγκ), έχει περάσει από τις δύο πιο μεγάλες εταιρείες της επαγγελματικής πάλης όλων των εποχών. Το WCW και το WWE. Είναι διάσημος για το εντυπωσιακό αήττητο σερί του (173 νίκες - 0 ήττες) σε αγώνες ένας εναντίον ενός, που έχει γίνει επίσημο από πολλούς και από άλλους είναι αμφισβητούμενο. Έχει κατακτήσει δύο φορές τον Παγκόσμιο τίτλο, μια του WCW και μια του WWE. Είναι πρωταθλητής του Ομαδικού Πρωταθλήματος WCW μια φορά με τον Μπρετ Χαρτ και έχει κατακτήσει μια φορά το Πρωτάθλημα WWE Ηνωμένων Πολιτειών. Με την επαγγελματική πάλη, ασχολήθηκε από 1997 έως το 2004. Στις 17 Οκτωβρίου 2016 έκανε την μεγάλη επιστροφή στο WWE έπειτα απο 12 χρόνια, έπειτα από πρόκληση που δέχτηκε από τον Μπροκ Λέσναρ. Οι δυο τους ήρθαν αντιμέτωποι στο Survivor Series στις 20 Νοεμβρίου 2016 με τον Γκόλντμπεργκ να φεύγει νικητής σε διάστημα μόλις 2 λεπτών. Πριν ασχοληθεί με την πάλη, ήταν παίκτης του ράγκμπι, ένα σπορ πολύ διαδεδομένο στην Αμερική. Από το 1990 έως το 1995, αγωνίστηκε ως αμυντικός. Ήταν ιδιαίτερα ταλαντούχος, αλλά λόγω ενός τραυματισμού δεν κατάφερε να αγωνιστεί σε υψηλό επίπεδο, ενώ ο ίδιος δεν είχε στόχο να πετύχει στο συγκεκριμένο άθλημα. Η καριέρα ως ηθοποιός ξεκίνησε στα τέλη της δεκαετίας του 1990, το 1998-1999. Έχει παίξει σε πάρα πολλές ταινίες και σειρές της τηλεόρασης. Συνήθως υποδύεται μικρούς ρόλους, ρόλους κομπάρσου, αλλά έχει περάσει και από πρωταγωνιστής. Εκτός της ηθοποιίας, έχει ασχοληθεί και με τον σχολιασμό αγώνων μεικτών πολεμικών τεχνών. Ο ίδιος έχει δηλώσει ότι αν ήταν μικρότερος σε ηλικία, θα ήθελε μια καριέρα στις μεικτές πολεμικές τέχνες. Γεννήθηκε στην Τάλσα της Οκλαχόμα. Η μητέρα του ήταν βιολονίστα και ασχολιόταν με την κηπουρική, ενώ ο πατέρας του γυναικολόγος και μαιευτήρας. Οι δυο τους δεν τα πήγαιναν καλά για πολλά χρόνια έως ότου χώρισαν. Το 2006, ο πατέρας του Γκόλντμπεργκ, έφυγε από την ζωή. Ο Μπίλι έχει ασπαστεί τον Ιουδαϊσμό και δηλώνει περήφανος που είναι Εβραίος. Στις 10 Απριλίου του 2005, παντρεύτηκε την Ουάντα Φέρατον. Μαζί έχουν έναν γιο με το όνομα Κέιτζ. Ο Γκόλντμπεργκ, είναι φιλόζωος και κάθε χρόνο συνδράμει ποσό και κάνει αγώνες για την προστασία των ζώων. Επίσης, συμμετέχει σε πρόγραμμα για την βοήθεια ανθρώπων με καρκίνο και κάθε χρόνο δίνει το παρών σε αγώνα ράγκμπι, με τα έσοδα να πηγαίνουν σε σκοπούς για το αντικαρκινικό πρόγραμμα. Στην ιδιοκτησία του, έχει γυμναστήρια διαφόρων πολεμικών τεχνών, ενώ τέλος είναι συλλέκτης παλαιών αυτοκινήτων που είναι αντίκες. Προφίλ στο WWE.com Προφίλ στο Accelerator3359.com
Γ΄ κατηγορία ποδοσφαίρου ανδρών Κύπρου 1994-95

Η Γ΄ κατηγορία Κύπρου 1994-95 αποτέλεσε το 24ο πρωτάθλημα στη Γ΄ κατηγορία ποδοσφαίρου της Κύπρου. Το πρωτάθλημα κατέκτησε ο Εθνικός Λατσιών για 1η φορά στην ιστορία του.

 Στο πρωτάθλημα της Γ΄ κατηγορία την περίοδο 1994-95 συμμετείχαν 14 ομάδες. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η πρωταθλήτρια ομάδα και οι ομάδες που τερμάτισαν στη δεύτερη, τρίτη και τέταρτη θέση προβιβάστηκαν στην Β΄ κατηγορία 1994–95. Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό. Ομάδες που δεν συμμετείχαν στο πρωτάθλημαΟμάδες που προήχθησαν στη Β΄ κατηγορία 1994-95 Οθέλλος ΑθηαίνουΟμάδες που διαβαθμίστηκαν στην Δ΄ κατηγορία 1994-95 Άδωνις Ιδαλίου ΑΠΕΫ Ύψωνα ΑΕΚ Κακοπετριάς Ε.Ν. ΘΟΪ Λακατάμιας Λειβαδιακός ΛειβαδιώνΟμάδες που συμμετείχαν στο πρωτάθλημαΟμάδες που διαβαθμίστηκαν από τη Β΄ κατηγορία 1993-94 Ορφέας Λευκωσίας Ερμής Αραδίππου ΑΠΕΠ Πελενδρίου Χαλκάνορας Ιδαλίου Εθνικός ΆσσιαςΟμάδες που προήχθησαν από την Δ΄ κατηγορία 1993-94 Εληά Λυθροδόντα Η τελική βαθμολογία του πρωταθλήματος ήταν: Το σύστημα βαθμολόγησης που ίσχυε ήταν: Νίκη=3 βαθμοί, Ισοπαλία=1 βαθμός, Ήττα=0 βαθμοί Κανόνες βαθμολογίας: 1ος Βαθμοί, 2ος Διαφορά τερμάτων (τέρματα υπέρ-τέρματα κατά), 3ος Καλύτερη επίθεση «Πανηγυρίζουν Λατσιά και Αγία Νάπα». Ο Φιλελεύθερος: σελ. 13. 8 Mαΐου 1995. Α΄ κατηγορία ποδοσφαίρου ανδρών Κύπρου 1994-95 Β΄ κατηγορία ποδοσφαίρου ανδρών Κύπρου 1994-95 Δ΄ κατηγορία ποδοσφαίρου ανδρών Κύπρου 1994-95 Κύπελλο Κύπρου ποδοσφαίρου ανδρών 1994-95
Οξάνα Μαλάια

Η Οξάνα Ολεκσάντριβνα Μαλάια (ουκρανικά: Оксана Олександрівна Малая, γεννημένη στις 4 Νοεμβρίου 1983), γνωστή και ως Οξάνα Μαλάια, είναι μια γυναίκα από την Ουκρανία, διεθνώς γνωστή για τη συμπεριφορά της, που μιμείται αυτή του σκύλου. Η Μαλάια έχει αποτελέσει αντικείμενο ντοκιμαντέρ και συνεντεύξεων και αναφέρεται ως άγριο παιδί που «την μεγάλωσαν σκύλοι».

 Η Μαλάια γεννήθηκε στο χωριό Νόβα Μπλαγκοβιστσένκα της επαρχίας Χορνοσταγίβκσα της περιφέρειας Χερσώνας. Σύμφωνα με τους γιατρούς και τα ιατρικά αρχεία, ήταν ένα φυσιολογικό παιδί κατά τη γέννηση της, αλλά αργότερα παραμελήθηκε από τους αλκοολικούς γονείς της και στην ηλικία των τριών ετών ζούσε περιτριγυρισμένη από σκύλους. Όταν η Μαλάια βρέθηκε από τις αρχές, ήταν επτάμισι χρονών, αλλά δεν μπορούσε να μιλήσει και συμπεριφερόταν σαν σκύλος. Έτρεχε στα τέσσερα, γάβγιζε, κοιμόταν στο πάτωμα και έτρωγε και φρόντιζε για την υγιεινή της σαν σκύλος. Οι κοινωνικές υπηρεσίες αφαίρεσαν την επιμέλεια της Μαλάια από τους γονείς της. Η Μαλάια τελικά μεταφέρθηκε σε ένα ανάδοχο σπίτι για παιδιά με διανοητική αναπηρία στο Μπαραμπόλ. Υπεβλήθη χρόνια εξειδικευμένης θεραπείας και εκπαίδευσης για να μάθει να συμπεριφέρεται σαν άνθρωπος, και να κοινωνικοποιηθεί. Μετά την ενηλικίωση, η Μαλάια διδάχθηκε να υποτάξει τη σκυλίσια συμπεριφορά της. Έμαθε να μιλάει με ευχέρεια και ευφυή τρόπο και εργάζεται σε ένα αγρόκτημα αρμέγοντας αγελάδες, αλλά παραμένει κάπως προβληματική. Σε ένα ντοκιμαντέρ στο Channel 4 και στο πορτογαλικό ντοκιμαντέρ του καναλιού SIC (Sociedade Independente de Comunicação), οι γιατροί δήλωσαν ότι είναι απίθανο να επανενταχθεί ποτέ πλήρως σε μια «φυσιολογική» κοινωνία. Το 2001, το ρωσικό τηλεοπτικό κανάλι "NTV" δημιούργησε ένα ντοκιμαντέρ για τη ζωή της. Υπήρξαν πολλά άρθρα για αυτήν στον τύπο. Το 2013, η Μαλάια έδωσε μια συνέντευξη στην εθνική ουκρανική τηλεόραση, στην εκπομπή Govorit Ukraina, όπου μίλησε για τον εαυτό της και απάντησε στις ερωτήσεις των δημοσιογράφων. Κατά τη διάρκεια της συνέντευξης, η Μαλάια υποστήριξε ότι θέλει να αντιμετωπίζετε σαν φυσιολογικός άνθρωπος και προσβάλλεται όταν άλλοι την αποκαλούν «κορίτσι-σκύλο». Είπε επίσης ότι θα ήθελε τα αδέρφια της να την επισκέπτονται πιο συχνά και ότι το κύριο όνειρό της στη ζωή της είναι να βρει τη βιολογική της μητέρα. Μίλησε επίσης για το αγόρι της, τη ζωή της στο ανάδοχό της σπίτι και τη δουλειά της με ζώα στο αγρόκτημα. Άγριο παιδί Τζίνι (άγριο παιδί) Oxana talks about her life on the Ukrainian TV talk-show "Govorit Ukraina" (2013) Повторившая судьбу маугли 17-летняя воспитанница одесского интерната оксана малая совсем не обижается, когда ее называют девочкой-собакой У героини публикации «фактов» оксаны малой, которая выросла в… Собачьей конуре, нашлись родной брат и маленькая племянница, тоже оксана Daily Telegraph article Animal Planet Raised Wild documentary (geo locked)
Το αμάρτημα της μητρός μου

Το αμάρτημα της μητρός μου είναι διήγημα του συγγραφέα Γεωργίου Βιζυηνού. Είναι το πρώτο διήγημα του συγγραφέα και δημοσιεύθηκε για πρώτη φορά το 1883 στο περιοδικό Εστία (έτος Η΄, τόμος ΙΕ΄). Η ιστορία είναι γραμμένη σε πρώτο πρόσωπο. Πρόκειται για αυτοβιογραφικό οικογενειακό δράμα και τα κύρια πρόσωπα είναι δύο, ο αφηγητής και η μητέρα του. Ο χώρος που εκτυλίσσεται είναι η Βιζύη της Ανατολικής Θράκης, ενώ τα γεγονότα συνέβησαν κατά την παιδική ηλικία του συγγραφέα. Η γλώσσα που χρησιμοποιεί είναι η αρχαΐζουσα στην αφήγηση και η δημοτική στους διαλόγους, διανθισμένη με ιδιωματικές λέξεις της ιδιαίτερης πατρίδας του. Χαρακτηρίστηκε ως ένα καινοτόμο για την εποχή του διήγημα, από τα σημαντικότερα της ελληνικής πεζογραφίας. Επηρεασμένο από τα λογοτεχνικά ρεύματα της Δυτικής Ευρώπης, είναι το πρώτο νεοελληνικό διήγημα που αναφέρεται στο ψυχικό μαρτύριο και τη βαριά συνείδηση, διεισδύοντας σε βάθος στην ανθρώπινη ψυχή. Ο συγγραφέας αφηγείται την ιστορία με ζεστά συναισθήματα, ανθρωπιά και αμεσότητα. Τα τελευταία χρόνια το διήγημα έχει μεταφερθεί και στη σκηνή ως θεατρική παράσταση.

 Αρχικά ο συγγραφέας μας παρουσιάζει τα κύρια πρόσωπα του έργου, την Αννιώ, τη μοναδική αδελφή που ο ίδιος γνωρίζει, η οποία είναι άρρωστη, και τη χήρα μητέρα τους, η οποία είναι προσηλωμένη σ' αυτήν και παραμελεί τα τρία αγόρια της. Η αρρώστια της Αννιώς επιδεινώνεται και τελικά πεθαίνει και η μητέρα υιοθετεί μια ψυχοκόρη, που τη μεγαλώνει με υπερβολική στοργή και την παντρεύει, για να υιοθετήσει στη συνέχεια ένα άλλο, πολύ μικρό κοριτσάκι, κάτι που προξενεί την έντονη αντίδραση των αγοριών. Στις αντιδράσεις των γιων της, η μητέρα αποφασίζει να τους αποκαλύψει το τρομερό μυστικό της: Η εμμονή της με τις υιοθεσίες κοριτσιών οφείλεται σε ένα τραγικό γεγονός, για το οποίο νιώθει τύψεις εδώ και χρόνια. Οι ενοχές που τη βασάνιζαν ήταν επειδή η ίδια είχε καταπλακώσει άθελά της στον ύπνο της ένα από τα παιδιά της (το μοναδικό τότε κοριτσάκι της, που ήταν βρέφος) και οι υιοθεσίες είχαν ως στόχο την εξιλέωσή της και την αναπλήρωση του τραγικού κενού. Οι τύψεις της δεν μπόρεσαν να απαλυνθούν ούτε και μετά τη συγχώρεση του Πατριάρχη Ιωακείμ στην Κωνσταντινούπολη, όπου και την οδήγησε ο γιος της για να εξομολογηθεί, με την ελπίδα να γαληνέψει η ψυχή της. Όπως χαρακτηριστικά λέει στον γιο της μετά τη συγχώρεση: Τί νὰ σὲ 'πῶ, παιδί μου! Ὁ Πατριάρχης εἶναι σοφὸς καὶ ἅγιος ἄνθρωπος. Γνωρίζει ὅλαις ταῖς βουλαῖς καὶ τὰ θελήματα τοῦ Θεοῦ, καὶ συγχωρνᾶ ταῖς ἀμαρτίαις ὅλου τοῦ κόσμου. Μά, τί νὰ σὲ 'πῶ! Εἶναι καλόγερος. Δέν ἔκαμε παιδιὰ, γιὰ νὰ 'μπορῇ νὰ γνωρίσῃ, τί πρᾶγμα εἶναι τὸ νὰ σκοτώσῃ κανεὶς τὸ ἴδιο τὸ παιδί του! Γεώργιος Βιζυηνός, Το αμάρτημα της μητρός μου, Εκδόσεις Πατάκη, Αθήνα 1996, ISBN 960-360-629-4. Κώστας Π. Μιχαηλίδης, «Γεωργίου Βιζυηνού: Το αμάρτημα της μητρός μου και άλλα διηγήματα». Βιβλιοπωλείον της Εστίας Ι. Δ. Κολλάρου, Αθήνα 1982», Ευθύνη 172 (Απρίλιος 1986), 208. Το αμάρτημα της μητρός μου στο Σπουδαστήριο Νέου Ελληνισμού
Τζόζεφ Ενγκούτε

Ο Τζόζεφ Ενγκούτε ή γαλλικά: Ζοζέφ Ενεγκουτέ (Joseph Dion Ngute, 12 Μαρτίου 1954-) είναι πολιτικός από το Καμερούν και πρωθυπουργός της χώρας από τις 4 Ιανουαρίου 2019. Διαδέχθηκε τον επί σχεδόν μία δεκαετία πρωθυπουργό, Φιλεμόν Γιανγκ. Κατάγεται από τις αγγλόφωνες περιοχές του νοτιοδυτικού Καμερούν και επιπρόσθετα είναι τοπικός φύλαρχος.

 Γεννήθηκε στο Μπονγκόνγκ Μπαρομπί του Βρετανικού Καμερούν. Είναι κάτοχος διδακτορικού διπλώματος (Ph.D ) Νομικής από το Πανεπιστήμιο του Γουόργουικ στο Ηνωμένο Βασίλειο. Το 1991 υπηρέτησε ως διευθυντής της Ανώτερης Σχολής Διοίκησης και Δικηγορίας. Υπουργοποιήθηκε για πρώτη φορά το 1997 στο χαρτοφυλάκιο του υφυπουργού παρά τω Υπουργώ Εξωτερικών. Τον Μάρτιο του 2018 του ανατέθηκαν ειδικά καθήκοντα υπουργού Προεδρίας της Δημοκρατίας. Στις 4 Ιανουαρίου 2019 διορίστηκε πρωθυπουργός από τον πρόεδρο Πολ Μπιγιά.
Θωμάς ο Σχολαστικός

Υπό το όνομα Θωμάς σώζονται δύο επιγράμματα στην Ελληνική Ανθολογία, το XVI 315 (Θωμά Σχολαστικού) και το XVI 379 (Θωμά Πατρικίου) (συγκεκριμένα στην Ανθολογία του Πλανούδη). Ο Paton τα αποδίδει σε ένα πρόσωπο, τον Θωμά τον Σχολαστικό.

 Friedrich Christian Jacobs, "Anthologia Graeca ad fidem codicis olim Palatini, nunc Parisini, ex apographo Gothano edita" (Λειψία, 1813-1817), v.ΙΙ, pp.721 και 740. W.R.Paton, "The Greek Anthology", Loeb Classical Library, v.V, p. 400.
Δαβίδ του Μίλφορντ Χέιβεν

Ο Δαβίδ, αγγλ. David (12 Μαΐου 1919 - 14 Απριλίου 1970) από τον Οίκο του Μαουντμπάττεν ήταν 3ος μαρκήσιος του Μίλφορντ-Χέιβεν και κόμης της Μεντίνα (της νήσου Γουάιτ).

 Ο Δαβίδ-Μιχαήλ ήταν ο μόνος γιος του Γεωργίου 2ου μαρκησίου του Μίλφορντ Χέιβεν και της Ναντέτζντας των Χόλσταϊν-Γκόττορπ, κόρης του Μιχαήλ μεγάλου δούκα της Ρωσίας (εγγονού του Νικολάου Α΄). Ήταν απόγονος του Αλεξάνδρου Πούσκιν, του μεγάλου Ρώσου ποιητή. Μεγάλωσε στο σπίτι των γονέων του στο Χόλυπορτ του Μπέρκσαϊρ και πήγε στο Ναυτικό κολέγιο του Ντάρτμουθ μαζί με τον εξάδελφό του Φίλιππο Γκλύξμπουργκ πρίγκιπα της Ελλάδας. Έγινε κουμπάρος στο γάμο του Φιλίππου με την Ελισάβετ Β΄ της Βρετανίας. Κατά τον Β΄ Παγκόσμιο Πόλεμο υπηρέτησε στο Ναυτικό και με το καταδρομικό Κανταχάρ διαπέρασε ένα ναρκοπέδιο για να σώσει το πλοίο Νέπτιουν. Για την επιτυχία του ορίστηκε αξιωματικός του Τάγματος της Βρετανικής Αυτοκρατορίας. Για τις επιχειρήσεις συνοδείας της Μάλτας, έλαβε το σταυρό Διακεκριμένης Υπηρεσίας. Το 1948 αποσύρθηκε από το Ναυτικό και έγινε μέλος της λέσχης Κάσταγουεϋ'ς των απόστρατων αξιωματικών του Ναυτικού. Έπαιξε σημαντικό ρόλο στην κοινωνία του Λονδίνου της δεκαετίας του 1950, όπου αριστοκράτες, μαζί με άτομα που ζητούσαν να ανέλθουν κοινωνικά, ζούσαν επιδεικτικά και ηδονιστικά. Αυτό οδήγησε σε σκάνδαλο και ο Τζων Προφούμο, γραμματέας του Υπουργείου Πολέμου, παραιτήθηκε το 1963. Απεβίωσε το 1970 σε ηλικία 50 ετών στο Λονδίνο. Η στάχτες του εναποτέθηκαν στο παρεκκλήσιο των Μπάττενπεργκ, στον Αγ. Μιχαήλ του Γουίπινχαμ, στη νήσο Γουάιτ. Νυμφεύτηκε πρώτα το 1950 την Ρομαίν Νταλγκρέν-Πηρς, κόρη του Βίντον-Ούλριχ Νταλγκέν-Πηρς από τις ΗΠΑ. Διαζεύχθηκαν. Το 1960 έκανε δεύτερο γάμο με την Τζάνετ Μερσέντες Μπρυς, κόρη του Φράνσις Μπρυς και είχε τέκνα: Γεώργιος γενν. 1961, μαρκήσιος του Μίλφορντ Χέιβεν. Ιβάρ γενν. 1963. David Mountbatten, 3rd Marquess of Milford Haven at Find a Grave
Πάπας Ιωάννης Γ΄

Ο Πάπας Ιωάννης Γ΄ (Papa Giovanni III, ... - 13 Ιουλίου 574) ήταν Πάπας από τις 17 Ιουλίου του 561 έως το θάνατό του το 574. Διαδέχθηκε τον Πάπα Πελάγιο Α΄. Καταγόταν από τη Ρώμη και ονομαζόταν Κατελίνος. Το ποντιφικάτο του διήρκεσε 13 χρόνια, ωστόσο ελάχιστα στοιχεία είναι γνωστά γι' αυτό εξαιτίας της εξαφάνισης των γραπτών μαρτυριών από τους Λομβαρδούς, οι οποίοι πραγματοποίησαν επιδρομή εκείνη την περίοδο. Τον διαδέχθηκε ο Βενέδικτος Α΄.

 Ο Ιωάννης έγινε Πάπας στις 17 Ιουλίου του 561. Εξαιτίας της αναγκαιότητας να εξασφαλιστεί η έγκριση του Αυτοκράτορα για τον Ιωάννη, μεσολάβησαν 5 μήνες ανάμεσα στο θάνατο του προκατόχου του, Πελάγιου, και της επίσημης ανάληψης των καθηκόντων του. Ακολούθησε το στρατηγό Ναρσή στη Νεάπολη και τον έπεισε να μην πάει στην Κωνσταντινούπολη. Στη συνέχεια ο πάπας αποσύρθηκε στην κατακόμβη του Πρετεξτάτου και μάλιστα τελούσε και λειτουργία εκεί. Έζησε εκεί για πολλούς μήνες. Μετά το θάνατο του Ναρσή, γύρω στο 572, ο πάπας επέστρεψε στο Λατερανό. Στο Liber Pontificalis αναφέρεται ότι απεβίωσε στις 13 Ιουλίου του 574. Θάφτηκε στη Βασιλική του Αγίου Πέτρου της Ρώμης. Άρθρο για τον Ιωάννη στην Καθολική Εγκυκλοπαίδεια.
SherryBaby

Το SherryBaby είναι μια δραματική ταινία αμερικανικής παραγωγής του 2006 σε σκηνοθεσία Λόρι Κόλιερ. Προβλήθηκε για πρώτη φορά στο κινηματογραφικό φεστιβάλ του Σανντάνς στις 25 Ιανουαρίου του 2006 και ακολούθησε η περιορισμένη του διανομή στις αίθουσες των Η.Π.Α το Σεπτέμβριο του ίδιου έτους.

 Η Σέρι (Μάγκι Τζίλενχαλ) αποφυλακίζεται μετά από 3 χρόνια παραμονής στη φυλακή και ανυπομονεί να ξαναβρεθεί κοντά στη μικρή της κόρη. Σύντομα θα ανακαλύψει ότι η επανένταξη στον κόσμο που άφησε πίσω της είναι δυσκολότερη από ότι περίμενε. Η ταινία κέρδισε δυο βραβεία στο Διεθνές Φεστιβάλ του Κάρλοβι Βαρ, ένα για τη σκηνοθεσία και ένα για τον καλύτερη γυναικεία ερμηνεία. Η πρωταγωνίστρια, Μάγκι Τζίλενχαλ ήταν υποψήφια στις Χρυσές Σφαίρες για καλύτερη γυναικεία ερμηνεία σε δραματική ταινία. Μάγκι Τζίλενχαλ ... Σέρι Σουάνσον Μπραντ Γουίλιαμ Χένκε ... Μπόμπι Σουάνσον Σαμ Μπότομς ... Μπομπ Σουάνσον Κέιτ Μπάρτον ... Μάρσα Ράιαν Σίμπκινς ... Αλέξις Σουάνσον Τζιανκάρλο Εσπόζιτο ... Αστυνόμος Χερνάντεζ
Κοντσέρτο για μαντολίνο (σύνθεση του Αντόνιο Βιβάλντι)

Το Κοντσέρτο για μαντολίνο σε Ντο μείζονα, RV 425, γράφτηκε από τον Ιταλό συνθέτη Αντόνιο Βιβάλντι το 1725 και συχνά συνοδεύεται από τις Τέσσερις εποχές (1725). Η μουσική αποτελείται από τη δεξιοτεχνική επεξεργασία του σόλο οργάνου, του μαντολίνου, και την αλληλεπίδραση μεταξύ του σολίστα και της συνοδείας της ορχήστρας. Οι απαιτήσεις θεωρούνται υψηλότερες από άλλα κοντσέρτα του Βιβάλντι και το έργο είναι ένα από τα πιο διάσημα έργα για μαντολίνο. Αυτό το κοντσέρτο έχει μεταγραφεί για κιθάρα Μουσική από το πρώτο μέρος του κοντσέρτου ακούστηκε στην ταινία του 1979 Κράμερ εναντίον Κράμερ.

 Υπάρχουν τρία μέρη: Allegro Largo (λα ελάσσονα) AllegroΤο πρώτο μέρος είναι μια γρήγορη, χαρούμενη μελωδία που διαρκεί λίγο περισσότερο από τρία λεπτά. Καθ' όλη τη διάρκεια του κομματιού, ο Βιβάλντι δημιουργεί έντονες και χαμηλές αντιθέσεις μεταξύ του μαντολίνου και της υπόλοιπης ορχήστρας, προσελκύοντας την προσοχή σε διάφορα κρεσέντα μέσα στη μουσική. Το δεύτερο μέρος, διάρκειας λίγο μικρότερης των τριών λεπτών, και σε αντίθεση με την ταχεία και ενθουσιώδη μελωδία του πρώτου μέρους, είναι πιο αργό και στοχαστικό στη σύνθεσή του. Το τρίτο μέρος χρησιμοποιεί περισσότερο την ορχήστρα εγχόρδων, όπου το μαντολίνο δεν ακούγεται ούτε στην αρχή ούτε στο τέλος του μέρους. Το τμήμα εγχόρδων επαναλαμβάνει το αρχικό τμήμα ως το τέλος αυτού του μέρους. Κατάλογος συνθέσεων του Antonio Vivaldi Ελεύθερες παρτιτούρες από τον Vivaldi, Antonio στο International Music Score Library Project Mandolin Concerto in C major στο YouTube, played by Avi Avital in 2012
Νίκος Πολυδερόπουλος

Ο Νίκος Πολυδερόπουλος (γεν. 7 Μαΐου 1987) είναι Έλληνας ηθοποιός, μοντέλο και επιχειρηματίας. Έγινε γνωστός στο ευρύ κοινό από το ρόλο του στην κωμική σειρά του ANT1 Το αμάρτημα της μητρός μου ενώ ακολούθησαν οι πρωταγωνιστικοί του ρόλοι στις καθημερινές σειρές Μπρούσκο, Το Τατουάζ και 8 Λέξεις.

 Γεννήθηκε στις 7 Μαΐου του 1987 στο Κάτω Μαζαράκι Αχαΐας όπου και μεγάλωσε. Από μικρή ηλικία ξεκίνησε να εργάζεται κάνοντας διάφορες δουλειές. Από την ηλικία των 14 ετών διέμενε στην Πάτρα για σπουδές και δουλειά, ενώ μετά την ενηλικίωση του εγκαταστάθηκε στην στην Αθήνα. Το 2009, και ενώ εργαζόταν σε οικοδομή ως υδραυλικός και λαμαρίνας, ένας φίλος του πρότεινε να πάρει μέρος στην καθημερινή σειρά του ANT1 Λόλα ως βοηθητικός ηθοποιός για δύο επεισόδια. Αυτή ήταν η πρώτη του επαφή με την υποκριτική που τον οδήγησε τελικά στην απόφαση να σπουδάσει ηθοποιός και να ασχοληθεί αποκλειστικά με αυτό. Παράλληλα με τις σπουδές του ως ηθοποιός εργάστηκε ως μοντέλο και συνεργάστηκε με τους σχεδιαστές Μιχάλη Ασλάνη και Νίκο Αποστολόπουλο. Η επόμενη του εμφάνιση ως ηθοποιός πραγματοποιήθηκε το 2012 στην κωμική σειρά του Αλέξανδρου Ρήγα Το αμάρτημα της μητρός μου στον ANT1. Λίγο πριν το τέλος του πρώτου κύκλου ανακοίνωσε την αποχώρησή του από τη σειρά εξαιτίας της καθυστέρησης πληρωμών των ηθοποιών, ενώ τελικά δεν πληρώθηκε από τη σειρά λόγω χρεοκοπίας της εταιρίας παραγωγής. Επέστρεψε τηλεοπτικά τη σεζόν 2015-2016 έχοντας έναν από τους πρωταγωνιστικούς ρόλους στο τρίτο κύκλο της καθημερινής σειράς του ANT1 Μπρούσκο. Εκεί υποδύθηκε τον πλούσιο Κρητικό Μύρο Τζουτζουράκη με την παρουσία του στη σειρά να συνεχίζεται και την επόμενη σεζόν στον τέταρτο κύκλο της σειράς.Ο ρόλος που τον κατέστησε ιδιαίτερα αναγνωρίσιμο στο ευρύ κοινό ήταν αυτός του κατά συρροή δολοφόνου Ορφέα Μακρή στη δραματική σειρά της Βάνα Δημητρίου Το Τατουάζ. Εκεί από τον Σεπτέμβριο του 2017 μέχρι τον Ιούνιο του 2019 είχε έναν από τους ανδρικούς πρωταγωνιστικούς ρόλους κερδίζοντας θετικές εντυπώσεις για την ερμηνεία του. Μετά την ολοκλήρωση της σειράς και μία σεζόν αποχής, επέστρεψε τηλεοπτικά τη σεζόν 2020-2021 με το ρόλο του επιχειρηματία Φρίξου Πινέλη στο καστ του δεύτερου κύκλου της καθημερινής σειράς του ΣΚΑΪ 8 Λέξεις. Τη σεζόν 2021-2022 έχει ένα ρόλο κλειδί στην καθημερινή σειρά του ΣΚΑΪ Μόλις Χθες. Έκανε το θεατρικό του ντεμπούτο το 2011 στην παράσταση του Αλέξανδρου Ρήγα "Ζείτε Παίδες Ελλήνων". Ακολούθησαν οι παραστάσεις "Μπαμπά, μη ξαναπεθάνεις Παρασκευή", "Τοκ Τοκ" και άλλες. Στις αρχές της θεατρικής σεζόν 2018-2019 εντάχθηκε στη θεατρική παράσταση Toc Toc συνεργαζόμενος με τον Κώστα Σπυρόπουλο στο Θέατρο Ήβη, επιστρέφοντας στο θέατρο μετά από 1,5 χρόνο. Τη σεζόν 2019-2020 αφοσιώθηκε αποκλειστικά στο θέατρο πρωταγωνιστώντας στο θεατρικό έργο του Λάκη Λαζόπουλου Βρε καλώς τους! στο Θέατρο Βρετάνια. Τη σεζόν 2021-2022 πρωταγωνιστεί στη μεταφορά του γνωστού θεατρικού έργου της Αγκάθα Κρίστι Ποντικοπαγίδα στο Νέο Ακάδημο.